Helle Thorning-Schmidt (S), 2014-05-20:
På søndag skal danskerne træffe to vigtige valg:
Vi skal vælge, hvem der skal være de 13 danske medlemmer af Europa-Parlamentet for de næste 5 år – hvem der skal være med til at træffe beslutninger, som har stor betydning for danskernes liv og hverdag, beslutninger om miljø, klimaforandringer, forbrugerpolitik og meget, meget mere.
Vi skal også til folkeafstemning om patentdomstolen.
Regeringen anbefaler et ja ved folkeafstemningen på søndag ligesom de fleste af medlemmerne her i Folketinget og med massiv opbakning fra fagbevægelsen, erhvervslivets organisationer og danske virksomheder.
For der er ingen tvivl om, at patentdomstolen vil gøre livet nemmere for vores virksomheder.
Den fjerner bøvl og bureaukrati.
Den gør det billigere at beskytte en god idé.
Den er en praktisk løsning på et hverdagsproblem for mange virksomheder.
Danske virksomheder er blandt de mest aktive i Europa i forhold til at søge patenter.
Der er godt 1.000 danske virksomheder, der aktivt udtager patenter.
De står for over en tredjedel af Danmarks eksport og mere end 200.000 arbejdspladser.
Derfor har vi alle sammen gavn af, at det bliver nemmere for netop de virksomheder at omsætte deres gode ideer til arbejdspladser.
Det er vigtigt, og derfor er det også alvorligt, når det fyger med forkerte påstande i debatten.
Dansk Folkeparti siger, at patentdomstolen vil være til skade for små og mellemstore virksomheder.
Men det er helt forkert.
Patentdomstolen vil netop være til fordel for de små virksomheder, som i dag ikke har råd til at føre patentretssager i mange lande, og som synes, det er for dyrt og besværligt at søge patenter, der dækker bredt i Europa – spørg selv virksomhederne.
Derfor er det også svært at forstå, at Dansk Folkeparti siger nej til patentdomstolen, selv om de har støttet regeringens forhandlingsmandat på patentdomstolen, og selv om partiet tidligere har stemt ja til at afgive suverænitet på netop det her område.
Dansk Folkeparti indrømmer, at der er klare fordele ved det fælles patent og patentdomstolen, men siger, at Danmark kan få alle fordelene, uanset om vi tilslutter os eller ej.
Det er også forkert, for et nej vil betyde, at danske virksomheder ikke bare kan søge patent i flere europæiske lande under et, de vil også skulle søge særskilt i Danmark, og de vil ikke få mulighed for at forsvare et europæisk patent i Danmark på dansk for en dansk dommer.
Dansk Folkeparti forsøger i det hele taget at tegne et billede af, at Danmark kan få indflydelse og selvbestemmelse ved at stå på sidelinjen – ikke bare i det her spørgsmål, men i så mange andre.
Men det forholder sig jo lige omvendt, for
hvad er selvbestemmelse egentlig?
Det er jo, at vi som land og som borgere har indflydelse på forhold, der påvirker os selv.
Nej, det får vi, når vi deltager aktivt i EU-samarbejdet; derved får vi mere indflydelse på forhold, der påvirker os selv.
Derfor er det to vigtige valg, vi hver især skal træffe på søndag, og det er vigtigt for vores demokrati, at så mange danskere som overhovedet muligt går ned i stemmeboksen og afgiver deres stemme.
Valget handler meget direkte om danskernes hverdag og vores fremtid.
I denne sag har vi jo fulgt grundlovens bestemmelser, og det vil sige, at vi har undersøgt, om en patentdomstol medfører, at der afgives suverænitet, og det gør den.
Derfor har vi på baggrund af den afstemning, vi har haft her i Folketinget, hvor der jo var et markant flertal for en patentdomstol, bedt danskerne om at tage stilling, og det har vi gjort efter grundloven.
Og det vil selvfølgelig sige, at vi i forhold til afstemningen også respekterer grundlovens bestemmelser.